**ОТЧЕТ**

**за дейността на НЧ „Стилиян Чилингиров – 1963” – град Шумен**

**през 2021 година**

Уважаеми дами и господа,

скъпи членове на Народно читалище „Стилиян Чилингиров”,

Днес имам удоволствието да застана пред вас, за да представя отчета на читалищното настоятелство за изминалата година. Днешният ден е добър повод да погледнем назад, за да видим дали сме се справили с мисията ни, а именно – читалището ни да се развива към по – добро, въпреки нелеките условия за работа през последните две пандемични години.

Уважаеми читалищни дейци,

По традиция отчетът на настоятелството всяка година започва с читалищните членове. За 2021 година те са 162, младите членове са предимно спомагателни до 18 години, в това число ученици, с които работим.

Настоятелството работи в състав от 7 души, а Проверителната комисия – в състав от трима.

Заседанията се провеждаха с мнозинство. За 2021 година са проведени общо 6 заседания, от които 5 присъствени и 1 онлайн. Участие вземат и членовете на проверителната комисия. Отчитането и изпълнението на бюджета се прави на всяко тримесечие. Разглеждат се въпроси, свързани както с колективите, така също и с други направления на читалищната дейност.

Благодаря за подкрепата на членовете на настоятелството и проверителната комисия.

**СЪТРУДНИЧЕСТВО С ДРУГИ ИНСТИТУЦИИ**

Тук е мястото да изкажа искрена благодарност към Регионална библиотека „Стилиян Чилингиров” – наш дългогодишен партньор, и лично на Красимира Големанова за методическата помощ и съвети. И през 2021 година НЧ „Стилиян Чилингиров” продължи сътрудничеството с НУ „Княз Борис І”, Телевизия Шумен, която засне и излъчва много от нашите концерти, с ДГ „Брезичка”, Драматично – куклен театър „Васил Друмев”, НЧ „Просвета” и кметство село Илия Блъсково, както и с читалищата от цялата община.

Системни, добри и делови са контактите с отдел „Култура, младежки дейности и спорт” при Община Шумен, със зам.кмета, ръководещ тези дейности господин Найден Косев, с експертите Ивайло Цанев, Даниела Вичева, Елена Димчева.

Не на последно място читалищното настоятелство благодари за сътрудничеството, доверието и подкрепата и на членовете на всички клубове, които са и членове на читалището, въпреки че и през 2021 година срещите ни с тях бяха малко – главно на концертите ни на открито или в библиотеката.

Благодарност изказвам към всички за проявеното разбиране и доброто делово сътрудничество. Признателни сме на членовете ни, на съгражданите ни, посещаващи с интерес проявите на читалището.

**ПРОЕКТИ**

През изминалата 2021 година читалище „Стилиян Чилингиров” кандидатства и беше одобрено по проект към Министерството на културата „Българските библиотеки – съвременни центрове за четене и информираност” на обща стойност 3065 лева. Още един проект беше одобрен – този към Общински фонд „Култура” за концерт, посветен на Деня на музиката и изработване на представителни палта за оркестрантите от духовия оркестър.

**БИБЛИОТЕКА**

Изминалата година беше изключително ползотворна за библиотеката към читалището. Можем да се похвалим със спечелването на проекта към Министерството на културата „Българските библиотеките – съвременни центрове за четене и информираност” за 2021 г. Спечелени бях 3065,27 лв., с които бяха закупени 221 бр. книги. Подбраната литература е разнообразна. Включени са биографии на различни значими личности, литература за най-малките, криминални и любовни романи, книги на историческа тематика.

Дарителите ни бяха изключително щедри и с тяхна помощ обогатихме фонда на библиотеката с 421 броя книги. С благодарност се обръщаме към Димо Георгиев, Даниела Вичева, Кънчо Тодоров, Мария Хубанова и други. Общият брой на придобитата литература през годината възлиза на 692 броя. Така фондът на библиотеката ни достигна 18 848 броя. Новорегистрираните читатели за 2021 година са 26, а общия брой читатели е 918.

**КУЛТУРНО – ПРОСВЕТНА ДЕЙНОСТ И ЛЮБИТЕЛСКО ТВОРЧЕСТВО**

Измина още една година от дейността на читалище „Стилиян Чилингиров”, година, която продължи да ни изправя пред предизвикателствата, свързани с пандемията. С доза тъга можем да споделим, че сектор „Култура” беше и си остава един от най – засегнатите. За съжаление предвидените инициативи успяхме да реализираме частично, тъй като бяха поставени ограничения, с които трябваше да се съобразяваме. Но въпреки всичко постигнахме много!

Дейността на читалището е подчинена на календарен план, който е одобрен от настоятелството и се обявява на входа на читалището в началото на всеки месец.

През 2021 година бяха проведени 40 инициативи.

Въпреки епидемичната обстановка в страната, Градски духов оркестър „Михаил Биков” успя да проведе следните инициативи:

* Ритуали, свърани с националните празници на Р България, както и такива по откриването на Нова българска драма и театралния сезон на ДКТ „Васил Друмев”, предшествани от дефиле по централната част на града, 145 години от гибелта на Панайот Волов и избухването на Априлското въстание, Деня на Ботев и загиналите за свободата на България. Общият брой на ритуалните събития е 9. Наред с това Градския духов оркестър взе участие в „Празникът на Розата” в град Казанлък. Концертната дейност също беше богата. През разглежданата година духовия оркестър изнесе 10 концерта при строго спазване на всички противоепидемични мерки. Не можем да не споменем концертите: „В приказната нощ...” – два концерта с филмова музика – на 16 и 20 април, поради големия интерес на публиката и заради ограниченията от противоепидемичните мерки; концерт „Сбъдната мечта”, съвместно със солисти от класа на Ива Георгиева на 27 април; „Нощ на европейската и световна музика” с подкрепата на Община Шумен – на 9 май; концерт, посветен на 24 май в НЧ „Съзнание 1926” – гр. Белослав – на 20 май; традиционния вече концерт „Майски цветя” на 26 май; „Музикално лято”, концерт, проведен на 18 юни в НЧ „Просвета - 1925” – село Илия Блъсково по покана на кмета на селото Васил Василев; концерт за Деня на музиката – 1 октомври, проведен съвместно със Смесен хор „Проф. Венета Вичева” и подкрепен от Община Шумен; коледни концерти на 14 и 15 декември 2021 година пред театъра.

Организираните концертни прояви за пореден път успяха да очароват гражданите и гостите на града ни.

През изминалата година, поради епидемичната обстановка в страната, спря репетиционния процес на колективите към читалището, на школите и групите по народни танци и театър. Не можаха да се реализират повече от заплануваните концерти и предвидените участия във фестивали, с изключение на участието на ВФ Божур във фестивала на градската песен „Красив роман е любовта” в Созопол, от където формацията се завърна с престижното 1 място. Отличен с първа награда беше и дуета на Теодора Димитрова и Димитър Вичев.

От 2021 година новосформираната театрална група в читалището с ръководител Любомир Деничин започна да увеличава своя състав, но уви, поради затегнатите мерки в страната, спря дейността си. Кратки бяха и срещите за репетиция на обновената детска вокална група, носеща до скоро името Буратино, а сега вече Мики Маус. С нов ръководител, в лицето на госпожа Айля Прашко, с нови деца, предимно възпитаници на НУ Княз Борис І, с много желание и хъс, дадоха нов живот на доказалата се в годините група Буратино, водена от самото си създаване от Таня Делева. Благодарим на г-жа Делева за годините, които посвети на групата и за спечелените награди.

През 2022 година силно вярваме, че условията ще позволят всички колективи да започнат своята активна дейност.

Желанието на творците от всички колективи за срещи с публиката остана нереализирано, но се надяваме и искрено вярваме, че през 2022 година ще успеем да реализираме всички запланувани инициативи и участия във фестивали и конкурси. Едно е сигурно – самодеецът е човек, който има дух и този дух го съхранява и превежда през трудния път на твореца.

Изпълнителите ни имат неизчерпаема енергия, с която правят по – красив и ведър и делника, и празника ни. Те заслужават поздравления, уважение и възхищение за труда си – безкористен и всеотдаен! Благодаря на всички вас, за които най – голямата награда са аплодисментите на публиката и радостта в очите на хората!

Бъдете здрави! Желая ви удовлетворение и много изяви!

**МАТЕРИАЛНО – ТЕХНИЧЕСКА И СТОПАНСКА БАЗА. РЕМОНТИ**

Разполагаме с база, която макар и да е общинска, ни е предоставена да я стопанисваме и поддържаме в добър вид.

Във външният вид на сградата има много какво още да се желае. През 2021 година със собствени средства беше извършен частичен ремонт /измазване на стените на читалището/, бяха сменени улуците и ремонтиран покрива, боядисано беше фоайето на 1 етаж и библиотеката, сменена беше дограмата на входната врата и библиотеката, подменени бяха осветителните тела с лед осветление. Но има още какво да се направи, защото ние като добри стопани, искаме нашия културен дом да е изряден и красив. През 2021 година успяхме да подменим остарелите маси в лекционната зала, а всеки, прекрачил входа на читалището, е посрещнат от новия, дигитално изработен портрет на Стилиян Чилингиров. Бе закупена и витрина за фоайето на 1 етаж, в която с гордост сме подредили по – високите награди и отличия на нашите колективи.

Настоятелството счита, че финансово – стопанската дейност, с която са ангажирани председателят и най – вече счетоводителя, бе динамична и ползотворна. Финансовите средства се изразходват целесъобразно, а бюджета на читалището с приходната и разходната част се приема на общо събрание.

На всяко тримесечие се приемат финансови отчети от читалищното настоятелство и се внасят в счетоводството на отдел „Култура” при Община Шумен.

Читалищата са с държавно делегиран бюджет и на една бройка за 2021 година са осигурени 11 848 лв.

Числеността на нашето читалище е 23,25 бройки и 6 бройки субсидирани от Община Шумен за духовия оркестър. Благодарим отново на отдел „Култура” за попълнението на щатния състав на оркестъра.

Искренно благодаря и на екипа, с който работим заедно – счетоводителя Детелина Костадинова, секретаря – Мариана Радева, библиотекар – Йоана Симеонова и не на последно място на Севдия Хасан, благодарение на която читалището е чисто и уютно.

Сърдечни благодарности на всички оркестранти и на техния диригент д-р Христо Атанасов, на художествените ръководители и на всички самодейци. Нашата мисия е да работим в престижен културен институт, уважавайки труда на всеки и работейки за добрия имидж на читалището.

Абонати сме на автоматична система за охрана на сградата. По отношение на стопанските разходи се стремим сами да си ги плащаме – данък сгради, граждански договори за наети допълнително оркестранти, водещи, ръководители, солисти и други.

Собствените приходи, които читалището си набавя са основно от наеми, такси, членски внос.

**Уважаеми дами и господа,**

През настоящата 2022 година ние, работещите в читалището, сме си поставили много задачи, които, надявам се, да можем успешно да реализираме. През тази година ни предстои и 30 годишен юбилей на вокална формация Божур.

Но от тази година започва и подготовката за 60 годишния юбилей на читалището ни, който предстои през 2023 година. Амбицирани сме да продължим и занапред със същия хъс и сили да работим за доброто име на читалище Стилиян Чилингиров, нека сме здрави и устремени към реализиране на поставените цели, въпреки неблагоприятната обстановка, свързана с пандемията!

Мотивирани сме да направим читалището ни още по – желано за хората, читалище, работещо за духовността и развитието на културата в града ни!

**Благодаря за вниманието!**

НАСТОЯТЕЛСТВО

1. Севдалина Георгиева Кънчева
2. Мариана Йорданова Радева
3. Силвия Ботева Мирчева
4. Алпер Фикрет Осман
5. Виктория Петкова Радева
6. Нора Петрова Марчева
7. Иван Николов Катранджиев

ПРОВЕРИТЕЛНА КОМИСИЯ

1. Тонка Статева Атанасова
2. Стаматка Тодорова Казакова
3. Милена Константинова Рафаилова